b'\n_START_ARTICLE_\nVaali\n_START_PARAGRAPH_\nVaali tai vaalit on \xc3\xa4\xc3\xa4nestys, jossa \xc3\xa4\xc3\xa4nest\xc3\xa4j\xc3\xa4t valitsevat ehdokkaiden joukosta yhden tai useampia henkil\xc3\xb6it\xc3\xa4 toimimaan vallank\xc3\xa4ytt\xc3\xa4jin\xc3\xa4 merkitt\xc3\xa4viss\xc3\xa4 luottamusteht\xc3\xa4viss\xc3\xa4._NEWLINE_Modernissa demokraattisesti toimivassa valtiossa t\xc3\xa4rkeimm\xc3\xa4t vaalit ovat parlamenttivaalit, joissa kansalaiset valitsevat edustajia k\xc3\xa4ytt\xc3\xa4m\xc3\xa4\xc3\xa4n lains\xc3\xa4\xc3\xa4d\xc3\xa4nt\xc3\xb6valtaa. Vaaleja k\xc3\xa4ytet\xc3\xa4\xc3\xa4n yleisesti my\xc3\xb6s j\xc3\xa4rjest\xc3\xb6iss\xc3\xa4, yhdistyksiss\xc3\xa4 ja yritysel\xc3\xa4m\xc3\xa4ss\xc3\xa4 valittaessa henkil\xc3\xb6it\xc3\xa4 merkitt\xc3\xa4viin teht\xc3\xa4viin.\n_START_SECTION_\nVaalin vaiheet\n_START_PARAGRAPH_\nJokaisessa vaalipiiriss\xc3\xa4 j\xc3\xa4rjestet\xc3\xa4\xc3\xa4n oma vaali, josta p\xc3\xa4\xc3\xa4see l\xc3\xa4pi vaalitavasta riippuen yksi tai useampi ehdokas. Ennen vaaleja on ehdokasasettelu, jossa puolueet, valitsijayhdistykset tai vastaavat laativat omat ehdokaslistansa. Ehdokkaiden t\xc3\xa4ytyy olla vaalikelpoisia. Ehdokkaat k\xc3\xa4yv\xc3\xa4t usein vaalikampanjan, jonka he rahoittavat vaalirahoituksella. Kampanjaa johtaa joskus vaalip\xc3\xa4\xc3\xa4llikk\xc3\xb6. Jotkin organisaatiot kuten televisiokanavat saattavat laittaa vaaliehdokkaat vaalikaranteeniin, jotta n\xc3\xa4m\xc3\xa4 eiv\xc3\xa4t saisi ylim\xc3\xa4\xc3\xa4r\xc3\xa4ist\xc3\xa4 julkisuutta juuri ennen vaaleja._NEWLINE_\xc3\x84\xc3\xa4nest\xc3\xa4jill\xc3\xa4 tulee olla \xc3\xa4\xc3\xa4nioikeus. Joissain vaaleissa voi olla \xc3\xa4\xc3\xa4nestysvelvollisuus. \xc3\x84\xc3\xa4nest\xc3\xa4j\xc3\xa4t voivat k\xc3\xa4ytetyst\xc3\xa4 vaalitavasta riippuen \xc3\xa4\xc3\xa4nest\xc3\xa4\xc3\xa4 yht\xc3\xa4 tai useampaa yksitt\xc3\xa4ist\xc3\xa4 ehdokasta tai koko vaalilistaa. \xc3\x84\xc3\xa4nestystapana voi olla esimerkiksi lippu\xc3\xa4\xc3\xa4nestys, s\xc3\xa4hk\xc3\xb6inen \xc3\xa4\xc3\xa4nestys tai k\xc3\xa4si\xc3\xa4\xc3\xa4nestys. \xc3\x84\xc3\xa4nestystavasta riippuu paljon se, onko vaalissa vaalisalaisuutta. \xc3\x84\xc3\xa4nestys tapahtuu viimeist\xc3\xa4\xc3\xa4n vaalip\xc3\xa4iv\xc3\xa4n\xc3\xa4, jota monissa vaaleissa edelt\xc3\xa4\xc3\xa4 ennakko\xc3\xa4\xc3\xa4nestys._NEWLINE_Vaaleissa voi olla vaalitarkkailijoita, jotka valvovat, suoritettiinko vaalit lainmukaisesti ja ilman vaalivilppi\xc3\xa4. Vaalitulosta pyrit\xc3\xa4\xc3\xa4n ennustamaan ennen vaaleja j\xc3\xa4rjestett\xc3\xa4vill\xc3\xa4 mielipidetiedusteluilla ja vaalip\xc3\xa4iv\xc3\xa4n\xc3\xa4 teht\xc3\xa4vill\xc3\xa4 ovensuukyselyill\xc3\xa4. Nykyisin useilla tiedotusv\xc3\xa4lineill\xc3\xa4 on verkkosivuillaan omat vaalikoneet, joiden avulla \xc3\xa4\xc3\xa4nest\xc3\xa4j\xc3\xa4t voivat vertailla omia kantojaan puolueiden ja ehdokkaiden kantoihin._NEWLINE_Kun \xc3\xa4\xc3\xa4nestysaika on loppunut, vaalihuoneistot suljetaan ja \xc3\xa4\xc3\xa4ntenlaskijat alkavat laskea \xc3\xa4\xc3\xa4ni\xc3\xa4. Vaalituloksen kehittymist\xc3\xa4 voidaan kokoontua seuraamaan eri puolueiden vaalivalvojaisissa. \xc3\x84\xc3\xa4nten tarkistuslaskennan j\xc3\xa4lkeen julistetaan vaalitulos.'